text: Mink-avlere med medvind
  25 april 2015 kl. 05.49
  De danske mink-avlere har atter økonomisk medvind. Med næsten 8 millioner minkskind var udbuddet rekordstort på Kopenhagen Furs april-auktion og alligevel blev der opnået gode priser.
  Det store udbud af minkskind blev solgt i et stærkt marked, hvor danske minkavlere igen demonstrerede deres store styrke i form af væsentligt bedre priser på danske skind end på udenlandske skind.
  Gennemsnitsprisen på danske minkskind var på 447 kr. mens gennemsnitsprisen på udenlandske minkskind nåede 334 kr.
  - I 2014 fik danske minkavlere 35 procent mere for deres skind, og med den aktuelle udvikling på vores april-auktion er den udvikling fastholdt. Danske minkavlere kan levere de høje minkkvaliteter, som kunderne efterspørger og derfor er villige til at betale en markant merpris for, siger Tage Pedersen fra Sole Mink i Hedensted og bestyrelsesformand for Kopenhagen Fur.
  Hele kollektionen på 8 millioner minkskind blev solgt på linje med Kopenhagen Furs auktion i februar.
  - På de seneste internationale auktioner har der været lidt uro i markedet, men vi har med et 100 procents salg af vores rekordstore udbud igen skabt ro og tillid i markedet, siger Tage Pedersen.
  Den samlede omsætning på auktionens 8 salgsdage rundede 3,3 milliarder kr.
  